หุ้นบวกทั่วเอเชียรับศก.วิ่งฉิว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

เชียร์กลุ่มเดินเรืออิเล็กทรอนิกส์/ภัทรเชียร์ปตท.การบินไทย
โพสต์ทูเดย์ — หุ้นบวกทั่วเอเชียรับเศรษฐกิจโลกโต คาดหุ้นเดินเรือ อิเล็กทรอนิกส์ ธนาคารแจ่ม ส่วนโรงแยกก๊าซ 6 ปตท. ช้าข้ามไปปีหน้าไม่กระทบกำไร
ตลาดหุ้นเอเชียเขียวถ้วนหน้าในวันศุกร์ที่ผ่านมา นำโดยหุ้นจีนพุ่งขึ้น 2.31% รับข่าวดีกองทุนการเงินระหว่างประเทศ (IMF) ปรับเป้าหมายอัตราการเติบโตของเศรษฐกิจเอเชียและเศรษฐกิจโลก ทำให้ดัชนีหุ้นไทยบวก 3.03 จุด ปิดที่ระดับ 820.60 จุด ด้วยมูลค่าการซื้อขาย 24,973 ล้านบาท
ทั้งนี้ นักลงทุนต่างชาติซื้อสุทธิ 248 ล้านบาท และสถาบันซื้อ 156 ล้านบาท 
นักวิเคราะห์หลักทรัพย์ของบริษัทหลักทรัพย์เคจีไอ (ประเทศไทย) แนะนำให้ซื้อหุ้นบริษัท อาร์ซีแอล (RCL) และบริษัท ฮานา ไมโครอิเล็คโทรนิคส (HANA) เพราะจะได้รับประโยชน์จากภาวะเศรษฐกิจโลกขยายตัวสูงถึง 4.6% 
“ธุรกิจขนส่งในตลาดโลกจะดีขึ้น และบริษัทอิเล็กทรอนิกส์ของไทยมีตลาดใหญ่ที่สุดอยู่ในสหรัฐอเมริกา เมื่อเศรษฐกิจโลกดีคาดว่าเป้าหมายการส่งออกของไทยในปีนี้ที่บริษัทตั้งไว้ว่าจะขยายตัว 20%คงเป็นไปได้” 
นอกจากนี้ บล.เคจีไอ ยังแนะถือหรือซื้อเพิ่มในกลุ่มธนาคารพาณิชย์และที่ดิน โดยชอบหุ้นธนาคารกรุงเทพ (BBL) ธนาคารกรุงไทย (KTB) บริษัท ควอลิตี้ เฮ้าส์ (QH) บริษัท เอเชี่ยน พร็อพเพอร์ตี้ ดีเวลลอปเม้นท์ (AP) และบริษัท พฤกษา เรียลเอสเตท (PS)
ด้านนักวิเคราะห์บริษัทหลักทรัพย์เอเซียพลัส (ASP) ได้ปรับประมาณการอัตราการขยายตัวของเศรษฐกิจในปีนี้เป็น 4.7% จากเป้าหมายเดิมอยู่ที่เติบโต 3.5% 
สำหรับการแก้ปัญหาโครงการลงทุนในมาบตาพุดล่าช้าออกไป นักวิเคราะห์ส่วนใหญ่คาดไม่มีผลกระทบต่อกำไรในปีนี้ของบริษัท ปตท. (PTT) และแนะนำให้ซื้อ PTT 
บล.ภัทร วิเคราะห์ว่าข่าวนี้เป็นปัจจัยลบต่อหุ้น PTT แต่ยังคงแนะนำให้ซื้อ ให้ราคาเป้าหมาย 287 บาท แม้โรงแยกก๊าซหน่วยที่ 6 จะป้อนวัตถุดิบให้บริษัท ปตท.เคมิคอล (PTTCH) เพื่อผลิตแครกเกอร์ได้เป็นไตรมาสแรกปี 2554 มากกว่าไตรมาส 3 ปีนี้ แต่ไม่ได้มีนัยสำคัญ และ บล.ภัทร ยังไม่รวมปัจจัยนี้เข้าไปในประมาณการกำไร
บริษัท การบินไทย (THAI) กำลังเพิ่มทุนจดทะเบียน บล.ภัทร คาด THAI ไม่น่าจะลงมาก และให้เป้าหมายที่ 37 บาท บนสมมติฐานเพิ่มทุน 2 หมื่นล้านบาท ที่ราคา 20 บาทต่อหุ้น แต่หากขายที่ 30 บาท เป้าหมายจะอยู่ที่ 42 บาทต่อหุ้น
บล.บัวหลวง มีความเห็นเป็นกลาง (Neutral) ต่อข่าวดังกล่าว และนักวิเคราะห์ในตลาดยังไม่ได้ปรับเพิ่มประมาณการให้กับ PTT และ PTTCH ก่อนหน้าเช่นกัน 
กรณีบริษัทจดทะเบียน (บจ.) 10 แห่ง และตลาดหลักทรัพย์แห่งประเทศไทยจะออกไปโรดโชว์ที่ลอนดอน ในวันที่ 1214 ก.ค.นี้ บล.ธนชาต ระบุว่า บริษัท ผลิตไฟฟ้าราชบุรีโฮลดิ้ง (RATCH) จะโดดเด่นที่สุด และให้ราคาเป้าหมาย 45 บาท 
บล.ธนชาต ระบุว่า RATCH จะได้รับความสนใจ เนื่องจาก 4 ปัจจัย คือ 1.ราคาหุ้นยังไม่ไปไหน เพิ่มขึ้นเพียง 6% จากจุดต่ำสุดของปีนี้ ขณะที่ดัชนีหุ้นพุ่ง 19% 2.มีเงินปันผลระหว่างกาล คาดทั้งปีนี้จ่าย 2.30 บาทต่อหุ้น คิดเป็นอัตราผลตอบแทน 6% 3.มีโอกาสไปควบรวมกิจการในต่างประเทศเพื่อขยายกำลังการผลิตโรงไฟฟ้า และ 4.เทคนิคสวย กำลังเป็นขาขึ้น ต้านถัดไป 40 บาท ล่าสุดปิดที่ 37 บาท
สำหรับแนวโน้มตลาดต่อไป บล.ธนชาต คาดเป้าหมายมีโอกาสไปต่อเพื่อสร้างจุดสูงสุดใหม่ของปีนี้ที่ 830 จุด แต่หลังจากนั้นเสี่ยงที่จะพักฐาน (แนวรับแข็งแกร่ง 780 จุด) เพราะเพียง 1 เดือนเศษ ดัชนีวิ่งมาเกือบ 100 จุด หรือ 13% จากระดับ 721 จุด เมื่อวันที่ 25 พ.ค. เป็น 818 จุด ขณะที่ตลาดต่างประเทศบวกแค่ 39% ดังนั้นควรหาจังหวะขายทำกำไรหุ้นที่ไปแรง